নিজস্ব প্রতিবেদন: উলুবেড়িয়া ও নোয়াপাড়ায় উপনির্বাচনে হারার পর গান্ধীগিরির পথে বিজেপি। গেরুয়া শিবিরের অভিযোগ, উপনির্বাচনে হিংসা ও রিগিং করে জিতেছে তৃণমূল। প্রতিবাদে নির্বাচন কমিশনের আধিকারিকদের মিষ্টিমুখ করাল বিজেপি নেতৃত্ব।  উলুবেড়িয়া ও নোয়াপাড়ার উপনির্বাচনে অনায়াসে জয় পেয়েছে রাজ্যের শাসক দল। তবে বিরোধীদের অভিযোগ, হিংসা ছড়িয়ে জিতেছে তৃণমূল। শুক্রবার বিজেপি নেতা মুকুল রায় বলেন, ''২০১১ সালের আগে একই অভিযোগ করতেন মমতা বন্দ্যোপাধ্যায়। তখন বলতেন, রাজ্যে ভোট হয় না। এখন বলছেন, জনগণের রায়কে অপমান করা হচ্ছে। সে কথা তখন মনে হত না।'' তৃণমূলের বিরুদ্ধে রিগিংয়ের অভিযোগে নির্বাচন কমিশনকে কাঠগড়ায় তুলেছে বিজেপি। গান্ধীর পথে প্রতিবাদ করেছে তারা। নির্বাচন কমিশনে পাঠানো হয়েছে মিষ্টির হাঁড়ি। কমিশনের আধিকারিকদের মিষ্টিমুখ করিয়ে প্রতিবাদ করেছেন রাজ্য বিজেপি নেতারা।